CELEX: 32018D0703(01)
Language: bg
Date: 2018-06-29 00:00:00
Title: Решение на Комисията от 29 юни 2018 година за създаване на платформа на ЕС за сигурност на пътниците в железопътния транспорт

3.7.2018   
            
            
               BG
            
            
               Официален вестник на Европейския съюз
            
            
               C 232/10
            
         РЕШЕНИЕ НА КОМИСИЯТА
   от 29 юни 2018 година
   за създаване на платформа на ЕС за сигурност на пътниците в железопътния транспорт
   (2018/C 232/03)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               С член 91, параграф 1, буква а) от Договора на Съюза и на държавите членки се възлага задачата за определяне на общи правила, приложими за международния транспорт от и към територията на дадена държава членка или преминаване през територията на една или повече държави членки. Освен това с член 91, параграф 1, буква г) Съюзът се оправомощава да определя „други необходими разпоредби“ за целите на установяването на обща транспортна политика.
            
         
               (2)
            
            
               С член 26 от Регламент (ЕО) № 1371/2007 относно правата и задълженията на пътниците в железопътния транспорт се задължават железопътните предприятия, управителите на инфраструктури и управителите на гари, както и държавите членки, да гарантират, че пътниците, използващи железопътната система на Европейския съюз, се превозват с грижа за личната им сигурност; те трябва също така да си сътрудничат и да обменят информация за добри практики за предотвратяване на действия, които имат потенциала да намалят равнището на сигурност.
            
         
               (3)
            
            
               С оглед подобряването на сигурността на пътниците в железопътния транспорт и в съответствие с консултацията, започната от Комисията (1), е необходимо да се засили сътрудничеството с държавите членки и между тях, особено за целите на трансграничната сигурност, на гарите и във влаковете. За тази цел Комисията се нуждае от експертния опит на специалисти в рамките на консултативен орган. Поради това е необходимо да се сформира експертна група на Комисията и да се определят нейните задачи и структура. Групата следва да спомогне за: разработването на препоръки в помощ на държавите членки за координиране на действия за сигурността на железопътния транспорт ефективно и с оглед смекчаване на рисковете, осигуряването на технически експертен опит и подкрепа за актуализиране и прилагане на методика за оценка на риска, както и разработване на насоки за плановете за управление на риска.
            
         
               (4)
            
            
               Групата следва да се състои от органите на държавите членки, компетентни в областта на сигурността на пътниците в железопътния транспорт.
            
         
               (5)
            
            
               Някои дейности на групата следва да се ползват от опита и знанията на съответните заинтересовани страни в железопътния транспорт. Те могат да бъдат назначени като членове на специализирани подгрупи след публична покана за представяне на кандидатури.
            
         
               (6)
            
            
               Предвид особеното значение на железопътната безопасност, която може да допринесе съществено за подобряване на сигурността на железопътния транспорт, на Агенцията за железопътен транспорт на Европейския съюз следва да се предостави статут на наблюдател.
            
         
               (7)
            
            
               Следва да се определят правила за оповестяването на информация от страна на членовете на групата.
            
         
               (8)
            
            
               Личните данни следва да се обработват в съответствие с Регламент (ЕО) № 45/2001 на Европейския парламент и на Съвета (2).
            
         
               (9)
            
            
               Целесъобразно е да се определи срок за прилагането на настоящото решение, който следва да бъде три години. Комисията ще прецени своевременно необходимостта от евентуално удължаване на посочения срок,
            
         РЕШИ:
   Член 1
   Предмет
   Създава се платформа на ЕС за сигурност на пътниците в железопътния транспорт („групата“).
   Член 2
   Задачи
   Задачите на групата са да предоставя на Комисията становища и експертен опит по въпроси, свързани със сигурността на пътниците в железопътния транспорт на Европейския съюз в железопътните гари и във влаковете, както и да способства за координацията и сътрудничеството между държавите членки в това отношение.
   Нейните задължения включват по-специално:
   
               1.
            
            
               да подпомага Комисията и да стимулира обмена на информация и опит в областта на сигурността на железопътния транспорт, да работи върху начини за оптимизиране на сигурността на трансграничните железопътни услуги, както и върху проект за координационен механизъм с цел осигуряване на редовен обмен на информация, с който ще се избегнат некоординирани решения на национално равнище;
            
         
               2.
            
            
               да разработва и предоставя добри практики и технически становища относно:
               
                           а)
                        
                        
                           осигуряването на информация на пътниците при възникване на инцидент със сигурността;
                        
                     
                           б)
                        
                        
                           технологични и проектантски решения в областта на сигурността, адаптирани към специфичните особености на железопътния сектор;
                        
                     
                           в)
                        
                        
                           процедури за проверка на персонала и подходящо обучение за сигурност;
                        
                     
         
               3.
            
            
               да предлага консултации при разработването на механизъм за бърза оценка на нови заплахи и инциденти със сигурността, и да постигне общо разбиране и съгласие за реакцията, необходима за смекчаване на установените в процеса нововъзникнали или повишени съществуващи рискове;
            
         
               4.
            
            
               да допринася за разработването и актуализирането на обща методика за оценка на риска от терористични действия за пътниците и персонала в железопътния транспорт и да докладва за прилагането на тази методика;
            
         
               5.
            
            
               да разработва насоки относно програмите за управление на риска за сигурността в железопътния сектор, обхващащи защитните мерки за сигурност и мерките за оперативно възстановяване на железопътния транспорт, които да могат да се степенуват според промените в определените национални нива на заплаха;
            
         
               6.
            
            
               да установи сътрудничество със и между държавите членки по въпроси, свързани с мерките за сигурност в железопътния транспорт.
            
         Член 3
   Консултации
   Комисията може да се консултира с групата по всички въпроси, свързани със сигурността на пътниците и персонала в железопътния транспорт.
   Член 4
   Членство
   1.   Членове са националните органи на държавите членки, компетентни в областта на сигурността на железопътния транспорт.
   2.   Всеки член определя един представител и един заместник. Всеки представител или заместник може да бъде придружаван от един експерт в областта на сигурността на пътниците в железопътния транспорт с цел да се гарантира високо ниво на технически познания.
   3.   Членовете, които вече не са в състояние да допринасят ефективно към разискванията на експертната група, които според съответната служба на Комисията не отговарят на условията, определени в член 339 от Договора за функционирането на Европейския съюз, или които подадат оставка, престават да бъдат канени за участие в заседанията на групата и могат да бъдат заменени за оставащата част от мандата си.
   Член 5
   Председател
   Групата се председателства от представител на Генерална дирекция „Мобилност и транспорт“, в тясна координация и съгласуване с Генерална дирекция „Миграция и вътрешни работи“.
   Член 6
   Функциониране
   1.   Групата действа по искане на ГД „Мобилност и транспорт“ в консултация с ГД „Миграция и вътрешни работи“ в съответствие с приложимите хоризонтални правила за експертните групи към Комисията („хоризонталните правила“) (3).
   2.   Заседанията на групата обикновено се провеждат в помещения на Комисията.
   3.   ГД „Мобилност и транспорт“ осигурява секретариата на групата. Длъжностни лица на Комисията от други департаменти, които проявяват интерес към работата на групата, могат да участват в заседанията на групата и на нейните подгрупи.
   4.   Със съгласието на ГД „Мобилност и транспорт“ групата може, с обикновено мнозинство на своите членове, да реши обсъжданията ѝ да бъдат открити.
   5.   Протоколът от обсъжданията по всяка точка от дневния ред, съдържащ изразените от групата становища, трябва да бъде съдържателен и пълен. Протоколът се изготвя от секретариата под отговорността на председателя.
   6.   Групата приема с консенсус своите становища, препоръки или доклади. При гласуване резултатът се определя с обикновено мнозинство на членовете. Членовете, които са гласували против, имат право към становищата, препоръките или докладите да бъде приложен документ, в който са обобщени мотивите за позицията им.
   Член 7
   Подгрупи
   1.   ГД „Мобилност и транспорт“ в консултация с ГД „Миграция и вътрешни работи“ може да създава подгрупи за проучване по конкретни въпроси въз основа на задание, определено от ГД „Мобилност и транспорт“, като същевременно се гарантира липсата на припокриване с други съществуващи групи в тази област. Подгрупите функционират в съответствие с хоризонталните правила и се отчитат пред групата. Те се разпускат веднага след приключването на възложения им мандат.
   2.   След публична покана за представяне на кандидатури ГД „Мобилност и транспорт“ в консултация с ГД „Миграция и вътрешни работи“ може да назначи съответните заинтересовани страни като членове на подгрупите.
   Член 8
   Поканени експерти
   ГД „Мобилност и транспорт“ в консултация с ГД „Миграция и вътрешни работи“ може да покани експерти със специфични експертни знания и опит по даден въпрос от дневния ред, които да вземат участие ad hoc в работата на групата или подгрупите само по него.
   Член 9
   Наблюдатели
   1.   На Агенцията за железопътен транспорт на Европейския съюз се предоставя статут на наблюдател. На физически лица, организации и публични субекти, различни от органите на държавите членки, също може да се предостави статут на наблюдател в съответствие с хоризонталните правила чрез пряка покана или с покана за представяне на кандидатури.
   2.   Организациите и публичните субекти, определени за наблюдатели, излъчват свои представители.
   3.   Председателят може да разреши на наблюдателите и техните представители да участват в разискванията на групата и да предоставят експертни знания и опит. Те обаче нямат право на глас и не участват във формулирането на препоръки или становища на групата.
   Член 10
   Процедурен правилник
   По предложение на ГД „Мобилност и транспорт“ и с нейно съгласие, групата приема свой процедурен правилник с обикновено мнозинство от членовете си. Той се основава на стандартния процедурен правилник за експертните групи и е в съответствие с хоризонталните правила (4).
   Член 11
   Професионална тайна и работа с класифицирана информация
   Членовете на групата и техните представители, както и поканените експерти и наблюдатели са длъжни да спазват:
   
               1.
            
            
               задължението за опазване на професионална тайна, което по силата на Договорите и правилата за тяхното прилагане се отнася за всички членове на институциите и техните служители;
            
         
               2.
            
            
               правилата на Комисията относно сигурността по отношение на защитата на класифицираната информация на Съюза, определени в решения (ЕС, Евратом) 2015/443 (5) и (ЕС, Евратом) 2015/444 (6) на Комисията.
            
         При неспазване на тези задължения Комисията може да предприеме всички подходящи мерки.
   Член 12
   Прозрачност
   1.   Групата и нейните подгрупи се регистрират в Регистъра на експертните групи и други подобни органи към Комисията („Регистъра на експертните групи“).
   2.   Що се отнася до състава на групата, в Регистъра на експертните групи се публикуват следните данни:
   
               а)
            
            
               имената на органите на държавите членки;
            
         
               б)
            
            
               имената на наблюдателите;
            
         
               в)
            
            
               имената на членовете на подгрупите.
            
         3.   До всички съответни документи, включително дневния ред, протоколите и представените от участниците материали, се предоставя достъп чрез публикуването им в Регистъра на експертните групи или чрез връзка от Регистъра към специален уебсайт, на който може да се намери информацията. Достъпът до тези специални уебсайтове се обвързва с изискване за регистриране на потребителите или с някакво друго ограничение. По-специално дневният ред и други съответни свързани с работата документи се публикуват своевременно преди заседанието, а протоколите се публикуват своевременно след заседанието. Изключения от публикуването се предвиждат само в случаите, при които се счита, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета.
   Член 13
   Разходи за заседанията
   1.   Участниците в дейностите на групата и на подгрупите не получават възнаграждение за извършваните от тях услуги.
   2.   Пътните и дневните разходи на участниците в дейностите на групата и подгрупите се възстановяват от Комисията. Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на службите на Комисията по време на годишната процедура за разпределение на ресурсите.
   Член 14
   Прилагане
   Настоящото решение се прилага до 13 юни 2021 г.
   
      Съставено в Брюксел на 29 юни 2018 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  „Обзорен доклад: Обобщение на консултациите относно подобряването на сигурността на пътниците в железопътния транспорт“ SWD(2018) 400
   
      (2)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).
   
      (3)  Решение на Комисията C(2016) 3301 от 30 май 2016 г. за установяване на хоризонтални правила относно създаването и функционирането на експертни групи на Комисията.
   
      (4)  Виж член 17 от хоризонталните правила.
   
      (5)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
   
      (6)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на ЕС (ОВ L 72, 17.3.2015 г., стр. 53).